text: U2-gæster opførte sig pænt
  16 august 2010 kl. 07.01
  Bonos mange opfordringer om fred fra scenen må have haft en effekt på publikum.
  Man må gå ud fra, at de mange tilskuere til U2's første af to kæmpe koncerter brugte aftenen i Horsens på at være glade og nyde en god koncert i stedet for at lave ballade.
  Der var i hvert fald intet at berette fra Sydøstjyllands Politi, da tvsyd.dk mandag morgen ringede for at høre om koncertgængernes opførsel.
  - De har opført sig rigtig pænt. Vi har slet ikke hørt om nogen ballade overhovedet, sagde den vagthavende hos Sydøstjyllands Politi.
  Mandag aften går U2 på scenen for anden gang. Forhåbentlig kan det næste hold af 35.000 gæster opføre sig lige så pænt.
  